নিজস্ব প্রতিবেদন:  ছাত্রছাত্রীদের দাবি মেনে অ্যাডমিশন টেস্ট বহাল থাকছে যাদবপুর বিশ্ববিদ্যালয়ে। ৭২ঘণ্টা ঘেরাও বিক্ষোভের পর আন্দোলনকারীদের দাবি মেনে নিল বিশ্ববিদ্যালয় কর্তৃপক্ষ। অ্যাডমিশন টেস্টের ফল ও বোর্ডের পরীক্ষার ফল মিলিয়েই মেধা তালিকা তৈরি করা হবে। জটিলতা নিয়ে অ্যাডভোকেট জেনারেলের পরামর্শ চাওয়া হয়। বৈঠকে বসে বিশ্ববিদ্যালয়ের এক্সকিউটিভ কাউন্সিল। বৈঠকে রিপোর্ট পেশ হয়। সিদ্ধান্ত হয়েছে, বোর্ডের পরীক্ষার ৫০ শতাংশ ও প্রবেশিকা পরীক্ষার ৫০ শতাংশের যোগফল মিলিয়েই তৈরি হবে তালিকা। প্রসঙ্গত, স্নাতকে ভর্তি স্থগিত করার জেরে সোমবার বিকেল থেকে অবস্থান-বিক্ষোভে বসেছেন পড়ুয়ারা। উপাচার্য, রেজিস্ট্রার সহ অন্যদের ঘেরাও করে রাখা হয়। গত ৯ জুন নোটিশ দিয়ে জানানো হয়েছিল,  আগামী ৫ জুলাই স্নাতক স্তরে অ্যডমিশন টেস্টের কথা।  কিন্তু সোমবার জানিয়ে দেওয়া হয় অ্যডমিশন টেস্ট স্থগিত করা হয়েছে। কিন্তু তার কারণ স্পষ্টভাবে জানানো হয়নি। এরপরই ক্ষোভে ফেটে পড়েন পড়ুয়ারা। শুরু হয় অবস্থান বিক্ষোভ।